กรุงเทพมหานคร ประดับตกแต่งไม้ดอกไม้ประดับ ตลอดเส้นทางเสด็จในงานพระราชพิธีบรมราชาภิเษก คืบหน้าแล้วกว่าร้อยละ 90
กรุงเทพมหานคร ประดับตกแต่งไม้ดอกไม้ประดับ ตลอดเส้นทางเสด็จในงานพระราชพิธีบรมราชาภิเษกคืบหน้าแล้วกว่าร้อยละ 90 พร้อมสั่ง ดูแลรักษาต้นไม้ด้วยการฉีดน้ำหล่อเลี้ยงให้อยู่ได้ถึงวันที่ 10 พฤษภาคม นางศิลปสวย ระวีแสงสูรย์ ปลัดกรุงเทพมหานคร ลงพื้นที่ตรวจติดตามการประดับตกแต่งไม้ดอกไม้ประดับและซ่อมแซมต้นไม้ดอกไม้ เนื่องในงานพระราชพิธีบรมราชาภิเษก บริเวณพระลานพระราชวังดุสิตและลานพลับพลามหาเจษฎาบดินทร์ โดยส่วนใหญ่เน้นดอกไม้สดโทนสีเหลืองและสีขาว เช่น สร้อยไก่ ดาวเรือง กล้วยไม้ พุดศุภโชค เพื่อสื่อถึงความเป็นไทยและเป็นไม้ตัดดอกที่ทนต่อสภาพอากาศได้นานหลายวัน แล้วแซมด้วยดอกไม้สีอื่นๆเพิ่มความสวยงาม โดย ปลัดกรุงเทพมหานคร กล่าวว่า ได้ประดับตกแต่งต้นไม้ในงานพระราชพิธีบรมราชาภิเษกตลอดเส้นทางเสด็จเกือบ 7 กิโลเมตรแล้วเสร็จร้อยละ 90 แล้ว คาดว่า ในวันที่ 1 พฤษภาคมนี้จะเสร็จสมบูรณ์ทั้งหมด จากนั้นกรุงเทพมหานครจะคอยดูแลรักษาต้นไม้และดอกไม้ที่ปลูกและประดับตกแต่งทั้งหมดให้อยู่ในสภาพสวยงาม หากต้นใดหรือดอกใดเหี่ยวเฉาจะมีการสลับสับเปลี่ยนต้นใหม่เข้ามาแทนที่ เพื่อให้ต้นไม้ตลอดเส้นทางอยู่ได้ถึงวันที่ 10 พฤษภาคม โดยเฉพาะบริเวณสะพานมัฆวานรังสรรค์ สะพานผ่านฟ้าลีลาศ และสะพานพิภพลีลา เป็นจุดเด่นและสวยงามที่สุดของเส้นทางเสด็จที่ได้ประดับตกแต่งเป็นม่านดอกไม้สวยงามและเน้น กล้วยไม้เป็นหลัก จำเป็นต้องมีการฉีดน้ำหล่อเลี้ยงให้ดอกไม้สดและสวยงามปลัดกรุงเทพมหานคร กล่าวย้ำว่า ภาพรวมกรุงเทพมหานครใช้ไม้ดอกไม้ประดับ 1.76 ล้าน ถุงหรือกระถาง ส่วนใหญ่เป็นดอกไม้ที่เพาะเองโดยกรุงเทพมหานครและได้รับการสนับสนุนจากเอกชนบางส่วน